Skupni ukrep sveta

z dne 29. oktobra 2001

o sodelovanju Evropske unije v procesu reševanja spora v Južni Osetiji

(2001/759/SZVP)

SVET EVROPSKE UNIJE JE –

ob upoštevanju Pogodbe o Evropski uniji in zlasti člena 14 te Pogodbe,

ob upoštevanju naslednjega:

(1) Svet je 26. februarja 2001 izrazil svojo pripravljenost igrati bolj aktivno politično vlogo na južnem Kavkazu ter iskati dodatne načine za podpiranje prizadevanj za preprečevanje in reševanje sporov v regiji, zlasti s krepitvijo sodelovanja z Organizacijo za varnost in sodelovanje v Evropi (OVSE).

(2) Pod pokroviteljstvom OVSE sta bili kot mehanizma za reševanje spora ustanovljeni Komisija za skupni nadzor (JCC) in skupina izvedencev. JCC je pooblaščena za obravnavanje trenutnega stanja na območju spora v Osetiji, zlasti na varnostnem področju, skupina izvedencev pa za pripravo začasnega političnega statusa Južne Osetije.

(3) Da bi se pospešila pogajanja o rešitvi spora v Južni Osetiji, nameravajo OVSE in prizadete strani (Gruzija, Južna Osetija, Ruska federacija in Severna Osetija) ustanoviti stalne sekretariate za pomoč dejavnostim JCC in skupine izvedencev, ki sta poglavitna instrumenta v procesu reševanja spora.

(4) V ta namen se je OVSE odločil, da ustanovi sklad za prostovoljne prispevke za podporo dejavnostim Sekretariata JCC, kot tudi dejavnostim skupine izvedencev.

(5) Evropska unija meni, da bi prispevek k ciljem tega sklada podprl njene lastne cilje v regiji ter tudi okrepil njeno vlogo in vlogo OVSE pri reševanju spora, zato je pristala na tak prispevek –

SPREJEL NASLEDNJI SKUPNI UKREP:

Člen 1

1. Evropska unija prispeva h krepitvi procesa reševanja spora v Južni Osetiji.

2. V ta namen Evropska unija s prispevkom pomaga OVSE pri ustanovitvi stalnih sekretariatov, ki naj bi pomagali pri dejavnostih JCC, ter pri financiranju sestankov JCC in skupine izvedencev, kar naj bi izboljšalo delovanje teh teles, zadolženih za rešitev spora.

Člen 2

1. Pogoj za izplačilo finančne pomoči, predvidene v teh skupnih ukrepih, je resolucija sopredsednika JCC o ustanovitvi sekretariatov in sklicu najmanj dveh sestankov JCC in dveh sestankov skupine izvedencev v naslednjih dvanajstih mesecih. Poleg tega si morata tako gruzinska kot južnoosetijska stran vidno prizadevati za dejanski politični napredek pri doseganju trajne in mirne rešitve medsebojnih razlik.

2. Svet pooblasti Komisijo za izvedbo Skupnih ukrepov z namenom uresničitve cilja, določenega v členu 1(2). Komisija sklene finančni sporazum z OVSE o uporabi prispevka Evropske unije, ki bo v obliki nepovratnih sredstev. Z nepovratnimi sredstvi se zlasti pokrijejo stroški pisarniške opreme in materiala, obnove in tekočih stroškov dveh pisarn za dvanajst mesecev ter potnih stroškov gruzinske in južnoosetijske strani za udeležbo na sestankih JCC in skupine izvedencev.

3. Misija OVSE v Gruziji je odgovorna za ustanovitev Sekretariata in povračilo potnih stroškov.

4. Komisija preko svoje delegacije v Tbilisiju tesno sodeluje z OVSE, da spremlja in ocenjuje napredek in tako zagotovi uspeh akcije ter pravilno uporabo nepovratnih sredstev za namene, določene v drugem odstavku.

5. Komisija poroča Svetu pod vodstvom Predsedstva, ki mu pomaga generalni sekretar Sveta, visoki predstavnik za SZVP.

Člen 3

1. Znesek finančne osnove za namene iz člena 1(2) znaša 210000 EUR.

2. Za upravljanje izdatkov, financiranih z zneskom iz odstavka 1, veljajo postopki in pravila Evropske skupnosti, ki se uporabljajo za splošni proračun Evropske unije.

Člen 4

1. Ta skupni ukrep začne veljati z dnem sprejetja.

Veljati preneha dvanajst mesecev po sklenitvi Sporazuma med Komisijo in OVSE o nepovratnih sredstvih.

2. Ta skupni ukrep se pregleda deset mesecev po sprejetju.

Člen 5

Ta skupni ukrep se objavijo v Uradnem listu.

V Luxembourgu, 29. oktobra 2001

Za Svet

Predsednik

L. Michel

--------------------------------------------------